SL Uradni list Evropske unije C 82/12

Objava zahtevka za spremembo v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2015/C 82/09)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek za spremembo.

ZAHTEVEK ZA SPREMEMBO

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (2)

ZAHTEVEK ZA SPREMEMBO V SKLADU S ČLENOM 9

„CAPOCOLLO DI CALABRIA“

Št. ES: IT-PDO-0217-1570-19.10.2011

ZGO ( ) ZOP ( X )

1. Postavka v specifikaciji proizvoda, na katero se sprememba nanaša

—

☐

—

☒

—

☐

—

☒

—

☒

—

☐

—

☒

—

☐

—

☐

2. Vrsta spremembe

—

☐

—

☒

—

☐

—

☐

3. Spremembe

Opis izdelka

— ročno prevezovanje se več ne omenja. Celoten odstavek je prilagojen spremembi, po kateri je v proizvodno metodo vključena uporaba različnih vrst vrvic.

— Jasneje je določeno, da so barvne značilnosti „capocolla di Calabria“ (kalabrijske vratovine) odvisne tudi od začimb, kot sta rdeči čili in paprika.

Dokazilo o poreklu

— Besedilo specifikacije izdelka je bilo, kar zadeva postopke, ki jih morajo proizvajalci upoštevati pri navajanju podatkov v zvezi z dokazilom o poreklu, posodobljeno v skladu z zahtevami Uredbe (EU) št. 1151/2012.

Proizvodna metoda

— Zahteve za pasmo ter za starost ob zakolu in težo so določene podrobneje, na seznam dovoljenih pasem pa je bila dodana avtohtona značilno črna apulijsko-kalabrijska pasma. Register te pasme je bil uveden na podlagi značilnosti avtohtone populacije te pasme, ki je zgodovinsko prisotna v Apuliji (Apulo) in Kalabriji. Na seznam dovoljenih pasem je bila zaradi široke prisotnosti na območju porekla prašiča dodana pasma „duroc“. V spremenjenem besedilu so naštete tudi pasme, ki jih nikakor ni dovoljeno uporabljati, saj ne ustrezajo težkim pasmam, ki so primerne za uporabo v industriji mesnin.

— Kar zadeva identifikacijo, se poslej namesto označbe po dosedanji specifikaciji lahko uporablja tetoviranje na zadnjih nogah živali z identifikacijsko kodo kmetije rojstva.

— Jasno je določena zahtevana vsebnost beljakovin v krmi.

— Pojasnjen je pojem „hranjenje s pomijami“.

— Pojasnjeno je tudi, kakšne sestavine je treba uporabljati, s čimer se popravi očitna vsebinska napaka v sedanjem besedilu, v katerem je zapisano „rdeča paprika v skladu z veljavnimi zakonskimi določbami“. Za besedama „rdeča paprika“ je bilo pri prepisu pomotoma očitno izpuščeno preostalo besedilo o sestavinah in aditivih „v skladu z veljavnimi zakonskimi določbami“. V spremembi je „rdeča paprika“ opredeljena natančneje kot „čili/paprika“, ki oba pripadata rodu Capsicum L. Naravne sestavine, ki jih sedanje besedilo ne omenja, so izrecno navedene, skladno z zgodovinsko prakso na območja porekla.

— Podrobno so našteti dovoljeni aditivi. Uporaba aditivov izdelek ščiti pred škodljivo mikrobno rastjo, ugodno vpliva na počasen proces zorenja, ki je značilen za „capocollo di Calabria“, in pomaga varovati njegove kvalitete pred učinki neželene fermentacije.

— Najdaljše trajanje razsoljevanja je podaljšano z osem na štirinajst dni, kar je bliže značilnemu tradicionalnemu postopku.

— Črtana je omejitev, v skladu s katero se sme pri prevezovanju uporabljati le vrvica iz naravnih materialov: tako smejo proizvajalci poslej uporabljati tudi elastične vrvice, s katerimi je prevezovanje lažje, izdelek pa je bolje obdelan.

— Predvidena je uporaba značilnih paličic za prevezovanje vratovine po dolgem. Ta vrsta prevezovanja se tradicionalno uporablja v Deželi Kalabriji.

— Dodana je tehnika soljenja v solnici. Metoda soljenja v solnici ima dolgo tradicijo in izdelku zagotavlja značilne lastnosti.

— Teža sveže vratnine, ki se nato da v predelavo, se poveča za 1 kg. To povečanje opravičuje teža kosov mesa težkih prašičev.

— Določeno je, da mora skladno s tradicionalnimi proizvodnimi metodami zorenje pri proizvodnji „capocolla di Calabria“ trajati najmanj 100 dni.

Označevanje

— uveden je identifikacijski logotip „Capocollo di Calabria DOP“

— Določeno je, da se izdelek lahko da na trg vakuumsko pakiran ali pakiran v zaščitni atmosferi, in sicer cel, v kosu ali narezan. To po sedanji specifikaciji ni bilo mogoče, vendar je postalo potrebno, da se doseže kompromis med novimi načini nakupovanja in uživanja izdelka ter ohranjanjem njegovih organoleptičnih lastnosti.

ENOTNI DOKUMENT

UREDBA SVETA (ES) št. 510/2006

o zaščiti geografskih označb in označb porekla za kmetijske proizvode in živila (3)

„CAPOCOLLO DI CALABRIA“

ES št.: IT-PDO-0217-1570-19.10.2011

ZGO ( ) ZOP ( X )

1. Ime

„Capocollo di Calabria“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2 Opis proizvoda, za katerega se uporablja ime iz točke 1

„Capocollo di Calabria“ se pripravlja iz mesa gornjega dela svinjskega hrbta, ki se loči od kosti, nato pa se soli na suho ali v solnici. Svež capocollo mora imeti med 3,5 in 5,5 kg.

Po soljenju se capocollo ovije v naravno opno in preveže z vrvico iz naravnega materiala. Zorenje ne sme trajati manj kot 100 dni.

Na pogled je bolj ali manj nasičene rožnate ali rdeče barve, in sicer odvisno od uporabe črnega popra ali rdečega čilija/paprike (rodu Capsicum L.). V prerezu je žive rožnate barve s pasovi maščobe, značilnimi za svinjski hrbet.

Okus je blag in se z zorenjem plemeniti; je značilnega, ravno prav močnega vonja.

3.3 Surovine (samo za predelane proizvode)

Za capocollo di Calabria je potrebna obdelava mesa prašičev, vzrejenih na ozemlju Dežele Kalabrije.

Uporaba mesa merjascev in svinj ni dovoljena.

Genetsko morajo prašiči ustrezati značilnostim italijanskih težkih prašičev, pridobljenih z uporabo tradicionalnih velikih pasem, kot so:

— apulijsko-kalabrijska pasma,

— pasmi large white in italijanska landrace, kakor sta bili oplemeniteni skladno z italijanskim genealoškim registrom, ali potomci merjascev teh pasem,

— prašiči, vzrejeni iz italijanskih merjascev pasme duroc, kakor je bila oplemenitena skladno z italijanskim genealoškim registrom,

— prašiči, ki so potomci merjascev drugih vrst ali merjascev mešanih vrst, pod pogojem, da ti merjasci, rojeni v Italiji ali tujini, izhajajo iz shem selekcije ali križanja, katerih cilji niso nezdružljivi s cilji italijanskega genealoškega registra za vzrejo težkih prašičev.

Nasprotno pa ni dovoljena uporaba:

— prašičev, ki so nosilci neugodnih lastnosti, zlasti dovzetnosti za stres (maligne hipertermije),

— čistokrvnih živali pasme belgijska landrace, hampshire, pietrain in pikastih pasem.

Povprečna teža serije prašičev ob zakolu mora biti najmanj 140 kg.

3.4 Krma (samo za proizvode živalskega izvora)

Prašiči morajo biti hranjeni s krmnimi mešanicami, ki vsebujejo najmanj 50 % ječmena, boba, koruze, želoda ali čičerike. Kasave, krompirja ali stranskih proizvodov, od katerih bi meso in maščobe lahko dobili neželen okus in vonj, v krmi ni dovoljeno uporabljati.

V skrbi za dovolj kompaktno meso za pitanje je prepovedano živali hraniti s pomijami. Hranjenje s pomijami pomeni uporabo mlekarskih stranskih proizvodov.

Vsaj zadnja dva meseca pred zakolom mora krma vsebovati veliko beljakovin, in sicer najmanj 12 %.

Krma mora izvirati iz geografskega območja proizvodnje, skladno z razpoložljivostjo na trgu.

3.5 Posebne faze proizvodnje, ki jih je treba izvajati na opredeljenem geografskem območju

Na ozemlju Dežele Kalabrije morajo biti izvedene naslednje faze: vzreja in zakol prašičev; izbira; ovijanje, prevezovanje in zorenje.

3.6 Posebna pravila za rezanje, ribanje, pakiranje itd.

—

3.7 Posebna pravila za označevanje

Zaščitena označba porekla „Capocollo di Calabria“ mora biti navedena z jasnimi in neizbrisnimi črkami, tako da se jasno razlikuje od ostalega besedila na etiketi ali obesku, pritrjenem na izdelek, ali na embalaži kosov izdelka, in ji morajo takoj slediti besede „zaščitena označba porekla“.

Na etiketi mora biti naslednji logotip ZOP „Capocollo di Calabria“.

4. Jedrnata opredelitev geografskega območja

Tradicionalno območje, kjer se proizvaja capocollo di Calabria, je ozemlje Dežele Kalabrije.

5. Povezava z geografskim območjem

5.1 Značilnosti geografskega območja

Geografsko območje proizvodnje leži na jugu Italije, zanj je značilno toplo podnebje z malo padavinami, ki jih je največ pozimi. To območje je večinoma gričevnato in gorato, a ker gre za polotok, se ponaša tudi z več kot 800 km obale ob Tirenskem in Jonskem morju. Skupek morja, hribov in gora daje svojsko sredozemsko klimo.

Ob te ugodne pogoje pa se umeščajo še tamkajšnji proizvajalci, ki so skozi čas razvijali in prenašali spretnost pri izbiri in obdelavi posebnega kosa mesa precejšnje teže in dolžine, ločenega od kosti in izbranega s svinjskega hrbta. Še en vidik tradicionalne proizvodnje pa je uporaba začimb, med drugim popra, paprike in čilija.

5.2 Posebnosti proizvoda

„Capocollo di Calabria“ je tipična kalabrijska zorjena mesnina. Zanj je značilno dolgotrajno zorenje, ki ne sme trajati manj kot 100 dni, valjasta oblika in bolj ali manj nasičena rožnata ali rdeča barva, odvisno od uporabe posameznih aromatskih sestavin. „Capocollo di Calabria“ je v prerezu mehko, žive rožnate barve s pasovi maščobe, značilnimi za svinjski hrbet.

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

„Capocollo di Calabria“ ne bi bil takšen, kot je, brez okoljskih pogojev ter naravnih in človeških dejavnikov.

Za območje, na katerem se proizvaja, sta značilna podnebje južne Italije z malo padavinami, ki jih je na splošno največ pozimi, in geografska lega z ugodnimi zračnimi tokovi in temperaturnimi nihanji, ki prispevajo k ohranjajo optimalnih pogojev v prostorih za zorenje.

Izkušnje proizvajalcev pri izbiri kosov mesa so za pripravo „capocolla di Calabria“ velikega pomena. Uporabljajo se kosi z zgornjega dela hrbta, posebej ločeni od kosti, ki jih proizvajalci izberejo glede na posebne kvalitete, med katerimi je tudi ustrezna vsebnost maščobe. Ustrezna vsebnost maščobe ohranja „capocollo Calabria“ mehak v fazah zorenja in prispeva k njegovi kakovosti. Poleg tega so se pri obdelavi mesa ohranile naravne aromatične esence (črni poper, čili), ki vplivajo na organoleptične lastnosti izdelka.

Sklop „surovine–izdelek–ime“ je zelo tesno povezan z družbeno in gospodarsko zgodovino tega geografskega območja, iz katerega so se porodili značilna izročila in običaji. Zlasti pomembno je, da se uporablja meso italijanskih pasem težkih prašičev, ki se hranijo tudi z rastlinskimi proizvodi, značilnimi za to območje. Capocollo di Calabria je zato zaradi klimatskih značilnosti te regije, krme, ki se uporablja v prašičereji, in človeških dejavnikov tesno povezan z zadevnim geografskim območjem.

Sklic na objavo specifikacije

(Člen 5(7) Uredbe (ES) št. 510/2006 (4))

Ta uprava je sprožila nacionalni postopek ugovora z objavo predloga za priznanje ZOP „capocolla di Calabria“ v Uradnem listu Italijanske republike št. 171 z dne 25. julija 2011.

Prečiščeno besedilo specifikacije si lahko ogledate na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

oziroma

neposredno na domači strani ministrstva za kmetijsko, prehrambno in gozdarsko politiko (www.politicheagricole.it), kjer najprej izberete „Prodotti DOP e IGP“ (v desnem zgornjem kotu zaslona), nato „Prodotti DOP, IGP e STG“ (na levi strani zaslona) in potem še „Disciplinari di Produzione all’esame dell’UE“.

(1) UL L 343, 14.12.2012, str. 1.

(2) UL L 93, 31.3.2006, str. 12. Nadomeščena z Uredbo (EU) št. 1151/2012.

(3) Nadomeščena z Uredbo (EU) št. 1151/2012.

(4) Glej opombo 3.